R500 help 'buffelbedrieër' ontsnap | Maroela Media
Die polisie in Modimolle het 'n soektog van stapel gestuur na 'n vermeende bedrieër wat op borgtog vrygelaat is hoewel dit nooit aan hom toegestaan is nie.
Brig. Motlafela Mojapelo, woordvoerder van die polisie, het gesê Jaco Opperman (33) is in Augustus 2017 in Witbank, Mpumalanga, in hegtenis geneem nadat hy glo verskeie mense met 'n slenter gevang en uit hul geld bedrieg het.
Die polisie was al sedert Mei 2016 op soek na Opperman.
Opperman het glo buffels te koop aangebied, maar verdwyn sodra die geld vir die buffels in sy bankrekening inbetaal is. Hy het mense glo met minstens R60 000 ingedoen en drie sake van bedrog is teen hom aanhangig gemaak.
Opperman het op 20 September in die Modimolle-landdroshof verskyn en is daarna na 'n gevangenis in Pretoria oorgeplaas.
"Hy het op een of ander manier daarin geslaag om borgtog van R500 te betaal. Borgtog is nooit tydens sy hofverskyning toegestaan nie. Die verdagte was veronderstel om Maandag weer in die hof te verskyn, maar was nêrens te vinde nie," het Mojapelo gesê.
Voorlopige ondersoek dui daarop dat daar moontlik omkopery plaasgevind het. 'n Saak van ontsnapping uit wettige toesig is teen Opperman aanhangig gemaak. Nog sake van dwarsboming van die gereg en medepligtigheid om iemand te help ontsnap is teen die landdros en 'n adjudant-offisier aanhangig gemaak.
"Daar is ook 'n lasbrief vir sy herinhegtenisneming uitgereik."
Nneke Ledwaba, provinsiale polisiekommissaris, het dié voorval veroordeel. Hy het ook die versekering gegee dat die wet sonder genade toegepas sal word, maak nie saak wie betrokke is nie.
Enige iemand met inligting oor die verdagte kan sers. Rossouw by 0711338524 kontak.
Ja née, vir n perd wat buffels kan verkoop en betaal word voor lewering plaasvind, die huidige kaliber amptenare, was dit net n kwessie van tyd en R500.00 voor hy weer op vrye voet was.
Wat n sirkus?
Die ou gaan gevang word. Die polisie man wat gehelp het gaan gevang word. Maar tog doen hulle dit. Die mensdom sal jy nooit verstaan.
Vandag se tyd is nie wie jy is nie maar wie jy ken wat bereid is om sy posissie te misbruik vir n paar duisend rand en nie dink aan sy toekoms nie, more sit hulle ook sonder werk as dit n blanke korruptenare is.